Гъуэгуанэ кIыхь
Къэрал кIуэцI IуэхухэмкIэ министерствэу КъБР-м щыIэр къызэрызэрагъэпэщрэ илъэс 95-рэ ирикъуащ. Абы теухуа гуфIэгъуэ зэхыхьэм ирагъэблэгъащ IэнатIэм и ветеранхэр, МВД-м деж щыIэ Жылагъуэ советым хэтхэр. Ар иригъэкIуэкIащ къэрал кIуэцI IуэхухэмкIэ министру КъБР-м щыIэ полицэм и генерал-майор Васильев Сергей.
ЗэIущIэр къызэIуихри, махуэшхуэм кърихьэлIахэм псалъэ гуапэхэмкIэ захуигъэзащ министрым. Ар кIэщIу къытеувыIащ хабзэхъумэ IэнатIэм и къежьапIэм, ар зэрызэфIэувам. КъБР-м щыIэ МВД-р илъэс 95-рэ зэрырикъур нэхъ зыубгъуауэ ягъэлъэпIэну зэрыхуэфащэр, арщхьэкIэ республикэм щызэфIэува щытыкIэм ар къезэремызэгъыр и жагъуэ зэрыхъури къыхигъэщащ. «Япэ игъэщыпхъэ къалэнхэм захъуэжащ, ауэ сыт щыгъуи хабзэхъумэхэм я дежкIэ зызымыхъуэжыр зыщ — ар ди цIыхухэм, ди Хэкум яхуэпэжынырщ, къулыкъу яхуэщIэнырщ», — жиIащ министрым. — Къэрал кIуэцI IуэхухэмкIэ органхэм, абы и IэнатIэхэм я унафэщIхэм, нэхъыжьхэм я Iэзагъэр я щапхъэу, жэуаплыныгъэшхуэ зыпылъ къалэн мытыншхэр зэфIахыфынущ. Абыхэм ящыщщ экстремизмэм пэщIэтыныр, цIыхухэм я хуитыныгъэмрэ я сэбэп зыхэлъхэмрэ хъумэныр, республикэм хабзэр, зэпIэзэрытыгъэр къыщызэгъэпэщыныр. Ди жагъуэ зэрыхъущи, щIэпхъаджагъэхэм етщIэкI бэнэныгъэм кърикIуэу, илъэс къэс хэщIыныгъи диIэщ. Я тхьэрыIуэм хуэпэжу, я къалэныр ягъэзащIэу хэкIуэда ди лэжьакIуэхэр дэ зэи тщыгъупщэнукъым.
КъБАССР-м къэрал кIуэцI IуэхухэмкIэ и министрым и къуэдзэу щыта, хабзэхъумэ органхэм, къэрал кIуэцIыдзэхэм я ветеранхэм я жылагъуэ зэгухьэныгъэм и Советым и унафэщI Думай Борис зэпкърыхауэ тепсэлъыхьащ республикэм милицэ къулыкъур зэрыщызэфIэувам, абы къикIуа гъуэгуанэм, игъуэта зэхъуэкIыныгъэхэм, полицэм и нобэрей къалэнхэм. Думайм гуапэу игу къигъэкIыжащ IэнатIэм и зыужьыныгъэм, абы и къалэнхэр нэсу зэфIэхыным зи гуащIэ хэзылъхьахэр, унафэщI къулыкъум пэрытахэр. Абы зэрыжиIамкIэ, а зэманым нобэ хуэдэу транспорткIэ, техникэкIэ ахэр къызэгъэпэщауэ щытакъым. Уеблэмэ зы мотоциклкIэ дэни нэсырт, жэщ-махуэ ямыIэу лажьэрт, дэтхэнэри жэуаплыныгъэр зыхищIэу и къалэным пэрыувэрт, ар зэфIихырт.
КъБР-м щыIэ МВД-м Уголовнэ къэлъыхъуэныгъэмкIэ и управленэм и ветеран организацэм и тхьэмадэ Шипилов Валерэ кIэщIу къытеувыIащ я IэнатIэм и блэкIамрэ и нобэмрэ, къыхигъэщащ нэхъапэм щIэпхъаджагъэу ялэжьыр куэдкIэ нэхъ мащIэу, бзаджащIэхэри мыкуэду зэрыщытар.
Псалъэмакъым адэкIэ къыхыхьащ адыгэ актер, КъБР-м, УФ-м щIыхь зиIэ я артист, КъБР-м щыIэ МВД-м и деж щыIэ Жылагъуэ советым и унафэщI Балъкъыз Валерэ икIи къызэхуэсахэм псалъэ гуапэхэмкIэ захуигъэзащ. Илъэс 95-рэ зи кIыхьагъ гъуэгуанэ къэзыкIуа хабзэхъумэ IэнатIэм и гугъуехьхэм, ехъулIэныгъэхэм ятеухуауэ жаIахэм пищэу ар къытеувыIащ хабзэхъумэхэм я къалэн мытыншыр къызыхэщу ягъэува спектаклхэм.
ЗэIущIэм кърагъэблэгъа ветеранхэм удз гъэгъахэмрэ фэеплъ саугъэтхэмрэ иратащ.
УЭРДОКЪУЭ Женя.
